— Мы рыхтуем спецыялістаў па рабоце з моладдзю для флагманскіх прадпрыемстваў і арганізацый, — працягвае расповед Алена Ігнатовіч. — Калі гаварыць пра колькасць падрыхтаваных, то іх не так шмат: за дзесяць гадоў працы кафедры набярэцца паўтары сотні. Але я заўсёды гавару, што галоўнае — гэта якасць. Адну групу з 25 чалавек мы рыхтуем на працягу двух гадоў. Але падрыхтаваны намі спецыяліст працуе з сотнямі і нават тысячамі маладых людзей — работнікамі прадпрыемстваў або студэнтамі. Адбор, дарэчы, вядзецца праз конкурс: мы знаёмімся з патэнцыйнымі слухачамі праз шэраг мерапрыемстваў, на якіх можна заўважыць, так бы мовіць, функцыянал і напрацаваныя навыкі. Той, хто на сваім прадпрыемстве мае вялікі практычны вопыт работы з моладдзю, безумоўна, у прыярытэце: заўсёды лепш мець справу з тымі, хто прафесіянал у практыцы, хоць і не мае грунтоўнай базы тэорыі. Падрыхтоўка ў нас разлічана на засваенне комплексу дысцыплін, у якім баланс тэорыі і практыкі пралічаны дасканала. Чаму важна спецыялісту, які прыходзіць да нас на вучобу, мець за плячыма практычны вопыт? Таму што яго стажыроўка, а таксама падрыхтоўка курсавога і дыпломнага праектаў праходзіць на яго ж прадпрыемстве.